钦定古今图书集成/明伦汇编/氏族典/第218卷 > 罗侨
## 钦定古今图书集成/明伦汇编/氏族典/第218卷 > 罗侨

按《明外史罗侨传》：“侨字维升，吉水人。性纯静，寡嗜欲。
举弘治十二年进士，除新会知县，有惠爱。正德初，入
为大理右评事。五年四月，京师旱霾，上疏言：‘愿陛下
慎逸游，屏玩好，放弃小人，召还旧德。疏上，自揣必死，
舆榇待命。刘瑾果大怒，降中旨诘责，令廷臣议罪。大
学士李东阳力救，得改原籍教官。其秋瑾败，召复官’”，
引疾去。宸濠反，王守仁起兵吉安，侨首赴义。世宗即
位，即家授台州知府。嘉靖二年举《卓异》，擢广东左参
政。未几，上疏引年竟归。抚按并请留，吏部又牒趣，不
得已之官。逾年，遂谢病去。侨敦行谊，动则古人。世宗
初，赠光禄少卿。